stanford-oval/wikipedia huggingface dataset:
Hongwu
Hallitsijakausi > Maareformi

Koska keisari Hongwu oli syntynyt talonpoikaisperheeseen, hän tiesi hyvin, kuinka talonpojat olivat joutuneet kärsimään oppineiden virkamiesten ja muiden mahtimiesten sortoa. Monet mahtimiehet käyttivät hyväkseen läheisiä suhteitaan hallintoviranomaisiin, yrittivät häikäilemättömästi riistää talonpojilta maat ja vaativat viranomaisia siirtämään verot köyhien maksettaviksi. Tällaisten väärinkäytösten estämiseksi keisari Hongwu otti käyttöön kaksi järjestelmää, "keltaiset asiakirjat" ja "kalansuomuasiakirjat". Niiden tarkoituksena oli sekä varmistaa valtion maaverotulot että taata, etteivät talonpojat menettäneet maitaan.
Uudistukset eivät kuitenkaan poistaneet talonpoikiin virkamiesten taholta kohdistunutta uhkaa. Päin vastoin, virkamiesten määrän kasvu ja heidän kasvava vaikutusvaltansa toi lisää varallisuutta ja vapautuksia veroista niille, jotka olivat valtion palveluksessa. He saivat uusiakin erioikeuksia, ja jotkut heistä ryhtyivät laittomiksi rahanlainaajiksi ja uhkapelien järjestäjiksi. Valta-asemaansa käyttäen virkamiehet saivat tiluksiaan laajennetuksi talonpoikien kustannuksella sekä suoraan ostamalla maata että vaatimalla itselleen lainan vakuutena olleita tiloja milloin hyvänsä halusivat jonkin niistä. Monet talonpojat päätyivät vuokraviljelijöiksi tai työläisiksi tai etsivät työtilaisuuksia muualta.
Valtaannousustaan lähtien keisari Hongwu ryhtyi toimiin maan jakamiseksi talonpojille. Yhtenä keinona käytettiin väestön pakkosiirtoja harvemmin asutuille seuduille. Talonpoikien avustamiseksi käynnistetiin myös yleisiä töitä kuten kastelujärjestelmien ja patojen rakentamista. Lisäksi keisari Hongwu vähensi talonpoikaisväestön pakollisia töitä. Vuonna 1370 hän määräsi, että eräät alueet Hunanissa ja Anhuissa oli luovutettava nuorille, juuri aikuisiksi tulleille maanviljelijöiden pojille. Tarkoituksena oli estää suurmaanomistajia saamasta niitäkin maita haltuunsa, ja samalla määrättiin, että näiden maa-alueiden omistusoikeus ei ollut siirrettävissä. Valtakautensa puolenvälin aikoihin Hongwu antoi määräyksen, että ne, jotka ottivat kesannolla ollutta maata viljelykseen, saivat sen omakseen verottomana. Tämä politiikka sai kansan tuen, ja vuonna 1393 Kiinassa oli viljeltyä maata enemmän kuin koskaan aikaisemmin.
Keisari Hongwun määräyksestä Nankingin läheisyyteen istutetiin 50 miljoonaa puuta, jälleenrakennettiin kanavia ja kastelujärjestelmiä sekä siirrettiin etelästä asukkaita pohjoiseen uusille asuinsijoille. Hänen aikanaan Kiinan väkiluku nousi 60 miljoonasta 100 miljoonaan.
Hallitsijakausi > Sotilasasiat

Hongwu oli hyvin selvillä siitä, että mongolit olivat Kiinalle edelleen vakavana uhkana, vaikka heidät olikin saatu karkotetuksi Yuan-dynastian kukistuttua. Siksi hän halusi arvioida uudestaan kungfutselaisen näkemyksen, että sotilaat olivat alempi luokka kuin oppineet virkamiehet. Hongwu ylläpiti voimakasta armeijaa, jonka hän vuonna 1384 organisoi uudelleen Wèisuǒ-järjestelmän (kiin. 衛所制) mukaisesti. Jokainen sotilasyksikkö käsitti 5 600 miestä, jotka jaettiin viiteen pataljoonaan ja kymmeneen komppaniaan. Vuonna 1393 Wèisuǒ-joukkojen kokonaisvahvuus oli jo 1 200 000 miestä. Sotilaille annettiin myös maata viljelystä varten, ja heidän asemansa tehtiin perinnölliseksi. Tämä järjestelmä perustui osittain aikaisempiin, jo Sui- ja Tang-dynastoiden aikaiseen Fǔbīng-järjestelmään (kiin. 府兵制). Vaikka Ming-armeija oli aluksi hyvin tehokas, se tuli keisari Yonglen kuoltua kyvyttömäksi hyökkäystaisteluihin, ja mongolit voittivat sen Tumun kriisissä vuonna 1449.
Sotilaskoulutusta johdettiin paikallisissa sotilaspiireissä. Sotien aikana joukot mobilisoitiin kaikkialla valtakunnassa sotaministeriön käskystä, ja komentajat nimitettiin johtamaan ne taisteluun. Sodan jälkeen armeija hajautettiin pienempiin ryhmiin ja palautettiin kukin omaan piiriinsä, ja komentajien oli luovuttava tehtävistään. Tällä tavoin estettiin sotilasjohtajia saamasta liikaa valtaa. Epäkohtana oli kuitenkin, että armeija oli suurtenkin taistelujen aikana siviilivirkamiehen eikä sotilaallisen kenraalin johdossa.
Hallitsijakausi > Lainsäädäntö

Hongwun aikana Kiinaan laadittiin uusi lainsäädännön kodifikaatio, jota pidettiin yhtenä aikakauden suurimmista saavutuksista. Ming-dynastian virallisessa historiateoksessa mainitaan, että jo vuonna 1364 monarkia alkoi laatia lakikokoelmaa. Kokoelma tuli tunnetuksi nimellä "Suuren Mingin laki" tai "Suuren Mingin lait" (大明律). Keisari omisti paljon aikaa projektille ja tähdensi ministereilleen, että lakikokoelman oli oltava helposti ymmärrettävä, ettei kukaan virkamies voisi käyttää hyväkseen lain aukkoja tulkitsemalla sitä tahallisesti väärin. Mingin laissa perhesuhteet saivat osakseen paljon huomiota. Aikaisempaan Tang-dynastian lakiin verrattuna uusi laki paransi huomattavasti orjien asemaa. Tang-dynastian lain mukaan orjia pidettiin yhtenä kotieläinten lajina, ja jos joku vapaa kansalainen tappoi orjan, häntä ei rangaistu mitenkään. Ming-dynastian laki sitä vastoin suojeli sekä orjia että vapaita kansalaisia.
Hallitsijakausi > Kauppa ja teollisuus

Oppineiden virkamisten vaikutuksesta keisari Hongwu omaksui kungfutselaisen käsityksen, jonka mukaan kauppiaat olivat yhteiskunnan loisia. Hänen mielestään maatalouden piti olla maan vaurauden perustana ja kauppa oli häpeällistä. Tämän vuoksi Ming-kauden talouspolitiikka suosi maataloutta, toisin kuin mongolivaltaa edeltäneen Song-dynastian talouspolitiikka, joka oli luottanut kaupasta ja kauppiailta saataviin verotuloihin. Hongwu tuki myös omavaraisten maatalousyhteisöjen perustamista.
Hänen asenteensa kauppiaita kohtaan ei kuitenkaan vähentänyt heidän lukumääräänsä. Päinvastoin kauppa vilkastui merkittävästi hänen valtakaudellaan, sillä teollisuus laajeni kaikkialla Kiinassa. Kaupan vilkastuminen johtui osittain joidenkin seutujen maaperän heikosta laaduista ja ylikansoituksesta, joiden vuoksi monien oli jätettävä kotinsa ja etsittävä toimeentulonsa kaupasta.
Hallitsijakausi > Suhteet Kiinan muslimeihin

Keisari Hongwun määräyksestä Nankingiin, Yunnaniin, Guangdongiin ja Fujianiin rakennettiin useita moskeijoita, ja hän asetti moskeijoihin kirjoituksia, joissa ylistettiin profeetta Muhammadia. Hän jälleenrakennutti myös Nankingin Jinjue-moskeijan, ja kaupunkiin muutti hänen aikanaan monia Hui-kiinalaisia.
Hänen armeijassaan oli kenraaleina kymmenkunta muslimia, ja hän itse myös kirjoitti ylistyskirjoituksen islamin, profeetan ja Allahin kunniaksi. Historioitsija Jing Chee Tangin mukaan keisari Hongwu itse olikin muslimi.
Hallitsijakausi > Ulkopolitiikka

Keisari Hongwu ei ollut interventionisti. Kun vietnamilaiset tunkeutuivat Champaan, hän kieltäytyi puuttumasta asiaan muutoin kuin nuhtelemalla vietnamilaisia asiasta; sotatoimiin Kiinan ulkopuolella hän kieltäytyi ryhtymästä. Erityisesti hän varoitti seuraajiaankin ryhtymästä sotilasoperaatioihin kunnian ja valloitusten vuoksi ja kehotti heitä käyttämään sotavoimia vain puolustautumiseen ulkomaisilta barbaareilta. Tärkeimpänä hän piti maan puolustamista rong- ja beidi-kansoja vastaan.
Hongwu käytti kuitenkin ankaria sanoja niitä vastaan, jotka yrittivät uhata Kiinaa. Kun japanilaiset merirosvot tekivät ryöstöretkiä Kiinaan, hän lähetti japanilaisille viestin, jonka mukaan hänen armeijansa tulisi "vangitsemaan ja hävittämään täydellisesti teidän rosvonne ja sitomaan kuninkaanne".
Hallitsijakausi > Ming-dynastian myöhempi kehitys

Vaikka paperiraha otettiin käyttöön Hongwun aikana, sen kehitys oli vähällä tukahtua alkuunsa. Koska Hongwu ei ymmärtänyt inflaatiota, paperirahaa laskettiin liikkeeseen niin paljon, että vuonna 1425 oli palattava kuparirahaan, koska paperirahan arvo oli enää 1/70 alkuperäisestä.
Ming-dynastian alkuaikoina ja varsinkin Hongwun aikana Kiinan väkiluku kasvoi nopeasti, osittain sen vuoksi, koska keisarin maareformin ansiosta ravinnon tarjonta kasvoi suuresti. Dynastian loppuun mennessä väkiluku oli kasvanut noin puolet. Tähän vaikuttivat myös maatalouden tekninen kehittyminen, jonka pani alulle maataloutta suosiva dynastia, joka oli tullut valtaan talonpoikaiskapinan tuloksena.
Kuolema

Keisari Hongwu kuoli 24. kesäkuuta 1398, 69-vuotiaana, hallittuaan 30 vuotta. Hänen kuolemansa jälkeen hänen lääkäreitään rangaistiin. Hänet haudattiin Ming Xiaolingin mausoleumiin Nankingin itäpuolelle.
Jälkimaine

Historioitsijat pitävät Hongwua yhtenä Kiinan merkittävimmistä keisareista. Ebery ilmaisi asian näin: "Harvoin on Kiinan historian kulkuun niin suuresti vaikuttanut yksi persoonallisuus kuin oli Ming-dynastian perustajan, Zhu Yuanzhangin laita." Hänen valtaannousunsa oli nopea huolimatta hänen köyhästä ja vaatimattomasta taustastaan. Yhdessätoista vuodessa hän tuli täysin varattomasta munkista Kiinan mahtavimmaksi sotaherraksi. Viisi vuotta myöhemmin hänestä tuli Kiinan keisari. Simon Leys luonnehtii häntä näin:
»huonosti koulutettu talonpoikainen seikkailija, toiminnan mies, rohkea ja ovela taktikko, näkemyksellinen mieli, monessa suhteessa luova nero; luonnollisesti raakana, kyynisenä ja säälimättömänä hän lopulta osoitti vainoharhaisuuden oireita ja oli ainakin lähellä psykopatiaa.»
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Hongwu Emperor
Chang Yuchun oli keisari Hongwun alainen Hui-kansaan kuuluva kenraali. Hän johti sotatoimia pohjoisessa ja valloitti Yuan-dynastian pääkaupungin Khanbaliqin (Pekingin) ja lopetti mongolivallan Kiinassa.
Suurella kivisellä kilpikonnalla koristeltu patsas Ming Xiaolingin mausoleumissa
Käännös suomeksi
Vapaudenaukio (Tallinna)

| Vapaudenaukio |
| --- | --- |

Nimi:  Vapaudenaukio
Teostyyppi:  Tori ja katu
Sijainti:  Vanalinn, Viro
Koordinaatit:  59°26′02″N 24°44′39″E﻿ / ﻿59.433756°N 24.744135°E﻿ / 59.433756; 24.744135
Vapaudenaukio vapaussodan muistomerkiltä nähtynä
Vapaudenaukio (vir. Vabaduse väljak) on aukio Tallinnan vanhankaupungin eteläpäässä Kesklinnan kaupunginosassa Virossa. Neuvostomiehityksen aikana aukio tunnettiin nimellä Voitonaukio (Võidu väljak). Aukion laidoilla sijaitsevat muun muassa vuonna 1934 rakennettu taidehalli Kunstihoone, Viron vapaussodan muistoksi vuonna 2009 paljastettu 23,5 metriä korkea Viron vapaudenpatsas sekä Pyhän Johanneksen kirkko.
Kuvia

Ensimmäisen itsenäisyyspäivän juhlintaa 1919
Aukio saksalaismiehityksen aikana 1943
Aukion rakennustyömaa vuonna 2008
Kaivauksia aukiolla 2008
Vapaussodan muistomerkki 2012
Taidehalli Kunstihoone vuonna 2018.
Meijerikoulu

Meijerikoulu oli aiemmin Suomessa oppilaitos, joka koulutti voinvalmistajia meijereihin. Vuonna 1898 Suomessa toimi 27 meijerikoulua, jotka olivat nykyisiin ammattioppilaitoksiin verrattuna hyvin pieniä. Opiskelijoita oli tyypillisesti kymmenkunta kerrallaan ja opettajia yksi tai kaksi. 1950-luvun lopulla meijerikouluja oli toiminnassa enää kolme: Kokemäen ja Kuopion tietopuoliset meijerikoulut sekä Vaasan ruotsinkielinen meijerikoulu. Lisäksi toimi Jokioisissa valtion maitotalousopisto.
Toiminta

Tietopuolisista meijerikouluista vuonna 1927 annetun asetuksen mukaan tietopuolisen meijerikoulun tarkoituksena oli antaa voinvalmistajiksi aikoville henkilöille käytännöllistä harjaantumista ja tietopuolista opetusta maitotaloudessa. Tietopuoliset meijerikoulut olivat maataloushallituksen valvonnan alaisia.
Toiminta > Opetus

Tietopuolisen meijerikoulun oppijakso jakautui harjoittelujaksoon ja tietopuoliseen oppijaksoon. Sen lisäksi järjestettiin erikoiskursseja, joilla annettiin täydentävää tietopuolista ammattiopetusta.
Toiminta > Opetus > Harjoittelujakso

Harjoittelujaksolla opastettiin nais- ja miespuolisia henkilöitä meijeritalouteen kuuluviin töihin maataloushallituksen tarkoitukseen hyväksymissä meijereissä. Meijeriharjoittelu kesti vähintään kaksi vuotta, joista ensimmäinen vuosi oli koeaikaa.
Päästäkseen harjoittelijaksi hakijan tuli olla vähintään 18 vuotta täyttänyt ja esittää todistukset siitä, että hän on hyvämaineinen, että hänellä on terve ruumiinrakenne ja terveet aistimet, ettei häntä vaivannut tarttuva tauti, että hän oli suorittanut ylemmän kansakoulun oppikurssin tai että hänellä oli sitä vastaavat tiedot ja että hänellä oli holhoojan suostumus, jos hän oli vajaavaltainen.
Harjoittelija sai harjoittelumeijeriltä meijeriliiton johtokunnan määräämän palkkion ja tarkoituksenmukaisen vapaan asunnon lämpöineen ja valoineen sekä lyhyemmissä sairaustapauksissa lääkärinhoidon ja lääkkeet.
Toiminta > Opetus > Tietopuolinen oppijakso

Tietopuolisella oppijaksolla annettiin voinvalmistajiksi aikoville nais- ja miespuolisille henkilöille ohjausta ja tietopuolista opetusta maitotaloudessa niiden tietojen täydentämiseksi, joita harjoittelijat aikaisemman harjoittelun kautta olivat saavuttaneet. Tietopuolinen oppijakso alkoi syyskuun alussa ja kesti noin yhdeksän kuukautta.
Tietopuolisen oppijakson oppiaineina olivat: meijerioppi, maitotalousbakteriologia, yleinen koneoppi ja meijerikoneoppi, meijerikirjanpito, kotieläinhoito-oppi, yhteiskunta- ja osuustoimintaoppi ja kansantalous, kotieläinten terveys- ja sairashoito-oppi, yleinen terveysoppi, kemia ja fysiikka, laskento, piirustus sekä äidinkieli ja asioimiskirjoitus.
Päästäkseen tietopuoliselle oppijaksolle hakijan tuli näyttää harjoittelupaikasta saamallaan todistuksella suorittaneensa meijeriharjoittelun.
Toiminta > Opetus > Erikoiskurssit

Erikoiskurssien tarkoituksena oli antaa voinvalmistajille tilaisuus täydentää ammattitietojaan. Erikoiskurssien opetusohjelman vahvisti maataloushallitus koulun johtokunnan ehdotuksesta.
Meijerikouluja

Haga, Saltvik (ruotsinkielinen)
Hakoisten kartano, Janakkala 1869–
Hovila, Sysmä
Hämeenlinnan meijerioppilaitos, alun perin Kuopion tietopuolinen meijerikoulu 1908, muutti Saloon 1951 ja Hämeenlinnaan 1953. Nyt osa Hämeen ammattikorkeakoulua ja Hämeen ammatti-instituuttia
Inkere (Katrinebergin kartano), Pertteli 1875–1882
Järvikylä, Joroinen
Klaresund, Närpiö (ruotsinkielinen)
Koivikko, Kitee
Kokemäenkartano, Kokemäki 1875–1890
Kokemäen tietopuolinen meijerikoulu 1909–1968
Korhola, Rautalampi
Kuopion tietopuolinen meijerikoulu 1908–1951, ks. yllä Hämeenlinnan meijerioppilaitos
Kurkijoen meijeri, Kurkijoen maamiesopisto
Kärsämäen meijeri, Kärsämäki
Liikkala, Sippola
Limingan meijeri, Liminka 1875–
Mustiala 1881–1896
Myrans, Siuntio (ruotsinkielinen)
Niemelä, Jyväskylän maalaiskunta
Orismala, Isokyrö
Otava, ainakin 1800-luvun loppupuolella
Peltosalmi, Iisalmi 1875–
Pukinniemi, Hiitola
Mattila, Maaninka
Petäjäkangas, Pudasjärvi
Pekkala, Ruovesi
Ruona, Tervola
Saarela, Muhos
Salon meijerikoulu 1951–1953, ks. yllä Hämeenlinnan meijerioppilaitos
Seppälä, Kajaani
Simananniemi, Liperi 1875–
Tertin kartanon meijeri, Mikkeli 1896–
Träskändan kartano, Espoo, 1871–1875
Vilakkala, Sakkola
Vuojoen kartano, Eurajoki 1896–1908
Yliskylä, Perniö
Ängeslevä (Tyrnävä), Tyrnävä
Östermyran kartano, Seinäjoki, 1876–1882
Kirjallisuutta

Perko, Touko: Meijerskasta agronomiin. Suomen maitotalousopetuksen historiaa. Meijerioppilaitoksen kannatusyhdistys, 2011.
Charlottesville

| Charlottesville |
| --- | --- |


 Charlottesville
 Koordinaatit: 38°1′48″N, 78°28′44″W 
Valtio:  Yhdysvallat
Osavaltio:  Virginia
Pinta-ala:  
 – Kokonaispinta-ala:  26,6 km²
 – Josta vettä:  0 km² 
Korkeus:  181 m
Väkiluku (2010):  43 475
 – Väestötiheys:  1 634 as./km²
 
 www.charlottesville.org 
Infobox OKVirheellinen NIMI-arvo: 
Charlottesville on  kaupunki Yhdysvalloissa Virginian osavaltiossa. Kaupungin asukasluku oli vuoden 2010 väestönlaskennassa 43 475. Kaupungissa on presidentti Thomas Jeffersonin perustama Virginian yliopisto. Jeffersonin koti Monticello on myös yksi kaupungin nähtävyyksistä. Jefferson syntyi kaupungissa.
Kuvia kaupungista

Thomas Jeffersonin Monticello-kartano.
Virginian yliopiston rotunda.
Downtown Mall -kävelykatu.
Charlottesvillen kaupungintalo.
Jefferson-Madisonin alueellinen kirjasto.
Aiheesta muualla

Kuvia tai muita tiedostoja aiheesta Charlottesville Wikimedia Commonsissa
| n k  Virginian osavaltio |
| --- | --- | --- |
| Alueet |  Alleghenyvuoret  Blue Ridge Mountains  Chesapeakenlahti  Cumberlandin vuoristo  Delmarvan niemimaa  Hampton Roads  Lounais-Virginia  Piedmont  Pohjois-Virginia  Shenandoahinlaakso  Tennesseenlaakso  Virginian niemimaa  |  |
| Kaupungit |  Alexandria  Bristol  Buena Vista  Charlottesville  Chesapeake  Colonial Heights  Covington  Danville  Emporia  Fairfax  Falls Church  Franklin  Fredericksburg  Galax  Hampton  Harrisonburg  Hopewell  Lexington  Lynchburg  Manassas  Manassas Park  Martinsville  Newport News  Norfolk  Norton  Petersburg  Poquoson  Portsmouth  Radford  Richmond (pääkaupunki)  Roanoke  Salem  Staunton  Suffolk  Virginia Beach  Waynesboro  Williamsburg  Winchester  |  |
| Piirikunnat |  Accomack  Albemarle  Alleghany  Amelia  Amherst  Appomattox  Arlington  Augusta  Bath  Bedford  Bland  Botetourt  Brunswick  Buchanan  Buckingham  Campbell  Caroline  Carroll  Charles City  Charlotte  Chesterfield  Clarke  Craig  Culpeper  Cumberland  Dickenson  Dinwiiddie  Essex  Fairfax  Fauquier  Floyd  Fluvanna  Franklin  Frederick  Giles  Gloucester  Goochland  Grayson  Greene  Greensville  Halifax  Hanover  Henrico  Henry  Highland  Isle of Wight  James City  King and Queen  King George  King William  Lancaster  Lee  Loudoun  Louisa  Lunenburg  Madison  Mathews  Mecklenburg  Middlesex  Montgomery  Nelson  New Kent  Northampton  Northumberland  Nottoway  Orange  Page  Patrick  Pittsylvania  Powhatan  Prince Edward  Prince George  Prince William  Pulaski  Rappahannock  Richmond  Roanoke  Rockbridge  Rockingham  Russell  Scott  Shenandoah  Smyth  Southampton  Spotsylvania  Stafford  Surry  Sussex  Tazewell  Warren  Washington  Westmoreland  Wise  Wythe  York  |  |
Machine Head

| Machine Head |
| --- | --- |

 Machine Head vuonna 2012
Tiedot
Toiminnassa:  1991–
Tyylilaji:  post-thrash, groove metal
Kotipaikka:   Oakland, Kalifornia
Laulukieli:  englanti
Jäsenet:  Robert Flynn, laulu, kitara   Jared MacEachern, basso, taustalaulu   Matt Alston, rummut  
Entiset jäsenet:  Logan Mader, kitara (1992–1997)  Tony Costanza, rummut (1992–1994)  Chris Kontos, rummut (1994–1995)  Ahrue Luster, kitara (1999–2001)  Phil Demmel, kitara (2004–2018)  Dave McClain, rummut (1995–2018)  Wacław Kiełtyka, kitara (2019–2024) 
Levy-yhtiö:  Roadrunner Records  
Aiheesta muualla
machinehead1.com
Machine Head on vuonna 1991 Kalifornian Oaklandissa perustettu metalliyhtye. Yhtyeen perustivat Robert Flynn (ex-Forbidden, ex-Vio-Lence) ja Adam Duce. Machine Head on tunnetuimpia post-thrash -metallimusiikkityylin uranuurtajia. Yhtyeen sanoitukset ovat usein kantaa ottavia. Yhtye on kertonut saaneensa vaikutteita muun muassa sellaisilta yhtyeiltä kuin Metallica, Pantera, Megadeth sekä Black Sabbath. Machine Headin ensimmäinen levy Burn My Eyes julkaistiin vuonna 1994.
Machine Headin neljä ensimmäistä albumia saivat suurta suosiota Euroopassa, mutta Yhdysvalloissa suosio kasvoi vasta myöhempien julkaisujen myötä. Yhtyeen sinkkujulkaisu Crashing Around You ja etenkin sen musiikkivideo herättivät paljon keskustelua ja polemiikkia videossa näkyvien palavien rakennuksien takia, sillä julkaisu oli pari viikkoa syyskuun 11. päivän tapahtumien jälkeen.
Käytettyään aiemmissa julkaisuissaan monia nu metal- sekä groove metal -elementtejä, yhtyeen tyyli muuttui kuudennella levyllä enemmän thrash metal -painotteiseksi, sekä kappaleiden keskipituus kasvoi. The Blackening sai kriitikoilta paljon ylistystä ja raskaamman musiikin aikakausilehti Metal Hammer valitsikin levyn vuosikymmenen albumiksi vuonna 2010. The Blackeningin singlejulkaisu Aesthetics of Hate sai Grammy-ehdokkuuden. Yhtyeen kaksi seuraavaa julkaisua, Unto the Locust (2011) sekä Bloodstone & Diamonds (2014) saivat vastaavaa suosioita pienemmissä määrin. Seuraava julkaisu, Catharsis (2018), oli taas sekoitus uutta sekä vanhaa Machine Headia, nu metal -tyylinen riffittely sekä kappalerakenne ovat esillä. Viimeisin julkaisu, Of Kingdom and Crown (2022), oli yhtyeen paluu The Blackeningin ja Unto the Locustin aikaiseen thrash metal- & groove metal -tyyliin. Of Kingdom and Crown on Machine Headin ensimmäinen konseptialbumi.
Machine Head on julkaissut kymmenen studioalbumia, kaksi livetallennetta, yhden videotallenteen sekä 13 singleä ja 15 musiikkivideota.
Historia > Perustaminen ja debyyttialbumi Burn My Eyes (1991-1995)

Machine Head perustettiin 12. lokakuuta 1991 Kalifornian Oaklandissa laulaja-kitaristi Robb Flynnin toimesta. Flynn oli hiljattain eronnut thrash metal -yhtye Vio-Lencesta paikallisen rikollisjengin ja bändin tappelun johdosta. Flynnillä oli palava tarve saada tehdä musiikkia ja hän värväsi yhtyeeseensä mukaan basisti Adam Ducen, kitaristi Logan Maderin sekä rumpali Tony Costanzan. Vuosien aikana on ollut paljon spekulaatiota saiko yhtyeen nimi alkunsa Deep Purplen samannimisestä albumista vuodelta 1972, mutta Flynn on haastatteluissa kertonut valitsenneen nimensä vain sen takia, koska se kuulosti hyvältä. Yhtye alkoi harjoittelemaan paikallisessa varastotilassa jakaen sen neljän muun punk -bändin kanssa. Machine Head äänitti ensimmäisen demonsa makuuhuoneessa ja lähetti sen levy-yhtiö Roadrunner Recordsille. Levy-yhtiö kiinnostui demosta ja teki levytyssopimuksen yhtyeen kanssa.
Machine Head levytti Burn My Eyes -nimeä kantavan debyyttialbuminsa Kalifornian Berkeleyssä Fantasy Studiosilla. Rumpali Tony Costanza lähti yhtyeestä ennen kuin levy oli valmis, ja hänen tilalleen tuli Chris Kontos. Suurin osa kappaleista käsittelee Flynnin vaikeuksia ja vihaa Vio-Lencen ajoilta sekä myös Flynnin että Ducen taistelua huumeiden kanssa. Burn My Eyesin tuotti Colin Richardson, ja se julkaistiin 9. elokuuta 1994. Burn My Eyesia on myyty maailmanlaajuisesti melkein 400 tuhatta kappaletta ja siitä tulikin Roadrunner Recordsin parhaiten myynyt debyyttialbumi.
Machine Head alkoi keikkailemaan aktiivisesti debyyttialbumin myötä. He pääsivät vuoden 1994 loppupuolella mukaan Slayerin Euroopan kiertueelle lämmittelybändin roolissa, joka huipentui heidän omaan pääesiintyjän keikkaan Lontoon Astoria -klubilla. Ison suosion saattelemana yhtye palasi vuonna 1995 Eurooppaan kiertämään samoja paikkoja, joissa he esiintyivät Slayerin lämmittelijänä. Yhtye oli palaamassa Eurooppaan kesäfestivaaleille, mutta Chris Kontos ei suostunut lähtemään kiertueelle, joten he palkkasivat kesän keikoille tuuraajaksi Walter Ryanin. Chris Kontos erotettiin kesän jälkeen yhtyeen palattua kotimaahansa, koska Kontos ei sitoutunut kiertueille. Kontos siirtyi thrash metal -yhtye Testamentiin ja hänen tuuraajakseen valittiin Dave McClain.
Historia > The More Things Change... sekä The Burning Red (1996-2000)

Vuonna 1996, Burn My Eyesin jälkeisten kiertueiden jälkeen, yhtye palasi studioon uuden albumin levytystä varten. Tuottajaksi valittiin tuttu mies, debyyttialbuminkin tuottanut Colin Richardson. Toinen albumi julkaistiin 26. maaliskuuta 1997. Machine Head kiersi levyn myötä Euroopassa Napalm Deathin, Coal Chamberin sekä Skinlabin kanssa. Yhtye pääsi soittamaan myös ensi kertaa Ozzfest- festivaaleilla. Logan Mader lähti yhtyeestä kesken kiertueen johtuen bänditreeneistä joihin hän tuli myöhässä sekä ilkkui ja haukkui bänditovereitaan huumeiden vaikutuksen alaisena.  Ahrue Luster tuli hänen tilalleen soittamaan loppukiertueen ja Mader liittyi Soulflyhin.
Yhtye valitsi kolmannelle albumilleen tuottajaksi Ross Robinsonin. The Burning Red -nimeä kantava albumi julkaistiin 27. heinäkuuta 1999. Albumilla oli musiikkielementtejä rap-musiikista sekä nu metalista, jonka johdosta levy sai paljon kritiikkiä sekä kriitikoilta että faneilta. McClain kommentoi, että he eivät halunneet kuulostaa miltään pop-bändiltä, mutta halusivat kokeilla tällä kertaa jotain uutta. Kritiikistä huolimatta The Burning Red oli pitkään Machine Headin parhaiten myynyt albumi sekä nousi parhaimmillaan Billboard 200 -listauksessa sijalle 88.